“หอการค้าฯ” ย้ำคลายล็อกดาวน์เฟส 2 กลุ่มห้างฯ-สปา-ฟิตเนส มาตรการคุม “โควิด” ต้องเข้มข้น!
"หอการค้าฯ" ย้ำคลายล็อกดาวน์เฟส 2 กลุ่มห้างฯ-สปา-ฟิตเนส ฯลฯ มาตรการคุม "โควิด" ต้องเข้มข้น แนะภาคเอกชน Work From Home ลดโอกาสแพร่เชื้อ "โควิด-19" 
"หอการค้าฯ" ย้ำคลายล็อกดาวน์เฟส 2 กลุ่มห้างฯ-สปา-ฟิตเนส ฯลฯ มาตรการคุม "โควิด" ต้องเข้มข้น แนะภาคเอกชน Work From Home ลดโอกาสแพร่เชื้อ "โควิด-19"
8 พ.ค. 2563

นายกลินท์ สารสิน ประธานกรรมการหอการค้าไทยและสภาหอการค้าแห่งประเทศไทย กล่าวถึงการคลายล็อกดาวน์ระยะแรกที่ผ่านมาแล้ว 6 วันว่า มีเสียงสะท้อนกลับมาบ้างแต่ก็ดีกว่าไม่ผ่อนคลายเลย หรือเปิดหมดแต่ยอดผู้ติดเชื้อกลับมาเพิ่มขึ้นอีกก็จะโดนปิดใหม่และยาวกว่าเดิม
สำหรับการคลายล็อกดาวน์ระยะที่ 2 นั้น จะเป็นกลุ่มศูนย์การค้า ร้านอาหารใหญ่ๆ ศูนย์ประชุม นวด สปา ฟิตเนส คลินิกเสริมความงาม แต่สิ่งสำคัญสำหรับการเปิดระยะที่ 2 คือยังคงต้องมีความเข้มข้นในเรื่องของมาตรการต่างๆ ทั้งการรักษาระยะห่าง ผู้ให้บริการและผู้รับบริการต้องใส่หน้ากากอนามัย และมาตรฐานของแต่สถานประกอบการที่แตกต่างกันออกไป
ทั้งนี้ ขอฝากภาคเอกชนมากกว่า 50% เน้นการทำงานที่บ้านก่อน นอกจากนี้อยากให้ช่วยกันดูว่าสถานประกอบการที่กำลังจะเปิดเร็วๆนี้ทำตามข้อกำหนดหรือไม่ ถ้ายังไม่ทำตาม ขอให้ประชาชนช่วยกันเป็นหูเป็นตา ว่าควรจะปรับปรุงอะไรบ้าง ขณะเดียวกันการรักษาระยะห่างทางสังคมก็ยังจำเป็น อยากขอให้ทุกคนช่วยรัฐบาล เพราะรัฐบาลช่วยเหลือแล้ว คนรายได้ต่ำก็มีเงินเยียวยาคนละ 5 พันบาทก็เริ่มถึงมือประชาชนแล้ว ถึงเวลาที่เราต้องช่วยรัฐบาลบ้าง
นายกลินท์ กล่าวทิ้งท้ายว่า ภาคเอกชนร่วมกับกระทรวงสาธารณสุข สถาบันวิจัยเพื่อการพัฒนาประเทศไทย (ทีดีอาร์ไอ) สำนักงานกองทุนสนับสนุนการสร้างเสริมสุขภาพ (สสส.) จัดทำ Thai.care เว็บไซต์สุขภาพและความเป็นอยู่ที่ดี เพื่อประโยชน์ของผู้ให้บริการและผู้รับบริการในการตรวจสอบประวัติเสี่ยงหากมีการติดเชื้อโควิด-19 ภายหลังใช้บริการ ซึ่งอยากขอให้ประชาชนและสถานประกอบการร่วมมือกันดาวน์โหลดแอพพลิเคชั่นดังกล่าวมาใช้